पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण की स्थिति अब कुछ कंट्रोल में आने की उम्मीद बंधी है। पिछले 11 दिनों से नए व एक्टिव मरीज घटने तथा रिकवर मरीज बढ़ने से यह उम्मीद की जा रही है कि अगले 15 दिन में हालात कुछ बदलेंगे और अस्पतालों में बेड मिलने लगेंगे। हालांकि, यह तभी संभव होगा जब आमजन कोविड प्रोटोकॉल का सख्ती से पालन करेंगे।
भास्कर ने 15 दिन के आंकड़ों का एनालिसिस किया तो सामने आया कि 11 दिन में कोटा में एक्टिव मरीजों की संख्या 3017 कम हुई है, 24 अप्रैल को कोटा में एक्टिव केस बढ़कर 9141 पहुंच गए थे, जो 5 मई को 6149 रह गए। वहीं, पहले जहां 800 से 1000 के बीच नए मरीज रोज आ रहे थे, अब यह संख्या घटकर 500 से 700 के बीच रह गई है।
एक्सपर्ट कहते हैं कि मौजूदा स्थिति पुलिस की सख्ती की वजह से दिख रही है, इसके अलावा इसका कोई दूसरा कारण नहीं मान सकते। अगले 15 दिन यही सख्ती रहे तो स्थिति कुछ हद तक नॉर्मल हो सकती है। वहीं काेटा में बुधवार काे भी 678 नए मरीज आए हैं। सरकारी रिपाेर्ट में सिर्फ 6 माैत बताई गई है, जबकि काेविड हाॅस्पिटल में 19 राेगियाें की माैत हुई है। सीआईडी इंटेलिजेंस (आईबी) के एक एएसआई की भी मौत हुई है।
मरीज को पेट के बल लेटाया तो 86 से 93% हो गया सेचुरेशन, ऑक्सीजन रिक्वायरमेंट भी घटी
शहर के हाॅस्पिटलाें ने ऑक्सीजन ऑडिट कमेटी की सलाह पर प्राेन पोजिशन पर काेविड मरीजाें का इलाज करना शुरू किया है। इससे कुछ ही घंटाें में राेगी की ऑक्सीजन रिक्वायरमेंट कम हाे रही है अाैर सेचुरेशन लेवल भी अप हाे रहा है। काेटा हार्ट इंस्टीट्यूट के निदेशक डाॅ. राकेश जिंदल ने बताया कि बुधवार काे हमने एक मरीज काे प्रोन पोजिशन में लेटाया, जिसका सेचुरेशन लेवल 15 लीटर प्रति मिनट ऑक्सीजन देने के बावजूद 86 प्रतिशत आ रहा था। कुछ ही घंटों में इस रोगी का ऑक्सीजन लेवल 93 प्रतिशत आ गया और ऑक्सीजन रिक्वायरमेंट भी 15 लीटर से घटकर 4 लीटर प्रति मिनट रह गई। इतनी ऑक्सीजन से दो मरीजों की जरूरत आसानी से पूरी हो सकती है।
इस समय एक सुखद पहलु यह है कि पॉजिटिविटी रेट नहीं बढ़ रहा। बीच में तो हर दूसरा सैंपल पॉजिटिव आने लगा था। लेकिन यह और ज्यादा संभलने का वक्त है। हम यह मानने लगे कि कोविड कम हो रहा है तो फिर से लापरवाही बरतने लगेंगे और यदि ऐसा हुआ तो कुछ ही दिन में हालात और ज्यादा बिगड़ जाएंगे। मेरा मानना है कि हम इस वक्त पीक में चल रहे हैं, यदि इस स्थिति पर रोक लगा पाए तो अगले 15 दिन में काफी कुछ ठीक कर लेंगे। और नहीं तो कम से कम इतना तो हो जाएगा कि अस्पतालों में मरीजों को बेड मिलने लगेगा। सभी कोटावासियों से एक बार फिर यही अपील करूंगा कि अगले 15 दिन किसी तरह घरों में कैद हो जाएं और बाहर नहीं निकलें, इसके अच्छे रिजल्ट मिलेंगे। - डॉ. विजय सरदाना, प्रिंसिपल, मेडिकल कॉलेज
राज्य सरकार ने 17 अप्रैल से जन अनुशासन पखवाड़ा शुरू किया था, पहले पखवाड़े में जिस तरह की सरकार की गाइडलाइन थी, उसके अनुरूप कार्रवाई की। अब दूसरा पखवाड़ा शुरू किया है, इसमें और सख्ती कर रहे हैं। वैसे ज्यादातर लोग अब खुद घरों में रह रहे हैं। बेवजह बाहर घूमने वालों को संस्थागत क्वारेंटाइन करवा रहे हैं। तीन दिन में करीब 165 लोग क्वारेंटाइन किए जा चुके हैं। हमने शहर में 62 नाके लगा रखे हैं, इन पर दिन में दो बार विशेष नाकाबंदी कराई जाती है। इसके अलावा आउटर एरिया में 8 नाके हुए हैं। पूरी शहर पुलिस इस महामारी को कंट्रोल करने में लगी है। हम नहीं चाहते कि गाड़ियां जब्त करें या चालान बनाएं, लेकिन लापरवाह लोगों को इसी तरह कंट्रोल किया जा सकता है। - प्रवीण जैन, एएसपी (सिटी)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn